
Ustavni sud Crne Gore, u Pritvorskom vijeću, u sastavu: sudija Momirka Tešić - predsjednica Vijeća i sudije  Jovan Jovanović i Faruk Resulbegović članovi Vijeća, na osnovu odredaba člana 149 stav 1 tačka 3 Ustava Crne Gore i člana 48 tačka 3 i člana 76 stav 2 Zakona o Ustavnom sudu Crne Gore (»Službeni list Crne Gore«, broj 11/15), na sjednici Vijeća od 27. januara 2026. godine, donio je
O D L U K U


USVAJA SE ustavna žalba.

UTVRĐUJE SE da je podnosiocu ustavne žalbe zbog nezakonitog lišenja slobode u periodu od 17. aprila do 29. aprila 2025. godine, nakon isteka maksimalnog trajanja ekstradicionog pritvora, povrijeđeno pravo na slobodu i sigurnost iz člana 29 stav 1 i 2 i člana 30 stav 1 Ustava Crne Gore i člana 5 stav 1 tačka f i člana 5 stav 4 Evropske konvencije za zaštitu ljudskih prava i osnovnih sloboda. 
O b r a z l o ž e nj e

I POSTUPAK PRED USTAVNIM SUDOM CRNE GORE

1. R. K. Z., iz D. – UAE (državljanstvo P. i K.), koga  zastupa V.L., advokat iz P., podnio je dozvoljenu i blagovremenu ustavnu žalbu zbog neosnovanog lišenja slobode nakon isteka ekstradicionog pritvora, počev od dana 17. aprila 2025. godine u 21,30h, zbog povrede prava iz odredaba čl. 29 i 30 Ustava Crne Gore i člana 5 st. 1, 2 i 4 Evropske konvencije za zaštitu ljudskih prava i osnovnih sloboda (u daljem tekstu: Evropska konvencija).

2. U ustavnoj žalbi je, u suštini, navedeno da je podnosiocu ekstradicioni pritvor prvobitno određen rješenjem Višeg suda u Podgorici, Pom.br.108/24 od 18. avgusta 2024. godine, u trajanju do 6 mjeseci, a potom produžen rješenjem istog suda Kv.br.214/25 od 17. februara 2025. godine, za dodatna dva mjeseca, da je Viši sud u Podgorici dana 17. marta 2025. godine, donio rješenje Kv.br.149/25 kojim je utvrdio da su ispunjeni uslovi za izručenje Republici Koreji i Republici Poljskoj, dok je Apelacioni sud Crne Gore dana 15. aprila 2025. godine rješenjem Kvž.br.271/25, odbio žalbu na navedeno rješenje. Dalje je naveo, da je Ministarstvo pravde Crne Gore dana 16. aprila 2025. godine, donijelo rješenje broj 0802-053/24-1130-K kojim se odobrava izručenje Republici Poljskoj, a odbija izručenje Republici Koreji te da iako je ekstradicioni pritvor podnosiocu ustavne žalbe istekao dana 17. aprila 2025. godine, u 21.30 časova, on je i dalje zadržan u istražnom zatvoru sa pozivom na navedeno rješenje ministra pravde, tačnije tačku 3 izreke rješenje kojom se navodi da će shodno članu 25 Zakona o međunarodnoj pravnoj pomoći u krivičnim stvarima, država molilja preuzeti lice čije je izručenje dozvoljeno u roku od 30 dana od dana dostavljanja rješenja o izručenju, te da se ovaj rok može produžiti za još 15 dana, na obrazloženi zahtjev države molilje. Nakon prijema rješenja Apelacionog suda Crne Gore i ministra pravde, branilac podnosioca predao je ustavnu žalbu dana 17. aprila 2025. godine, koja je zavedena pod brojem U-III 318/25 zajedno sa zahtjevom za obustavu izvršenja navedenih rješenja do odluke Ustavnog suda Crne Gore, po predatoj ustavnoj žalbi, da bi dana 22. aprila 2025. godine Ustavni sud Crne Gore donio odluku kojom se usvaja zahtjev za obustavu izvršenja rješenja ministra pravde i Apelacionog suda Crne Gore, a time i izručenja Republici Poljskoj, do donošenja konačne odluke. Podnosilac preko svojih punomoćnika ističe da su u ovom slučaju učinjene ozbiljne povrede osnovnih ljudskih prava garantovanih Ustavom i Konvencijom. U konkretnom slučaju rješenje Ministra pravde kojim  se odobrava izručenje ne sadrži niti jednu odredbu kojom se određuje ili produžava pritvor, niti je podnosiocu dostavljena jasna i konkretna odluka u kojoj se navode razlozi za nastavak njegovog zadržavanja, a pogotovu ne odluka koja je donijeta od strane nadležnog suda, kako to izričito zahtijevaju Ustav i Konvencija, niti mu je bilo omogućeno da preispita zakonitost svog zadržavanja pred sudom putem pravnog lijeka, čime mu je uskraćeno osnovno procesno pravo. Time su izvršene povrede člana 30 Ustava kojim se propisuje da pritvor može odrediti i produžiti samo nadležni sud, u zakonom propisanom postupku, i uz navođenje razloga što je propisano i članom 5 stav 4 Konvencije. Dodatno, čak i nakon što je Ustavni sud dana 22. aprila 2025. godine donio odluku kojom je usvojen zahtjev za obustavu izvršenja, a time i eksplicitno naređena obustava postupka izručenja, podnosilac je nastavio da bude nezakonito zadržan u UIKS-u iako je odluka istog dana (22. aprila 2025. godine), dostavljena ministru pravde. S obzirom na to da je rješenje Ministra pravde po pogrešnom tumačenju UIKS-a, predstavljalo jedini osnov za dalje zadržavanje, a da je njegovo izvršenje obustavljeno, svako dalje zadržavanje predstavlja novu kontinuiiranu i kvalifikovanu povredu člana 5 Konvencije i predstavlja, ne samo ignorisanje najviše sudske instance, već i akt samovolje i grubog kršenja osnovnih prava na slobodu, pravnu sigurnost i djelotvornu zaštitu pred sudom.  

2.1. Ustavnom žalbom su u konačnom predložili da Ustavni sud utvrdi da je zadržavanje podnosioca ustavne žalbe, na osnovu citiranog rješenja ministra pravde, nezakonito, budući da se tim rješenjem pritvor uopšte ne pominje, da nema odluke nadležnog suda o produženju prutvora, da podnosiocu nije omogućeno korišćenje pravnog lijeka niti mu je dostavljena bilo kakva odluka u kojoj bi se naveli razlozi njegovog daljeg zadržavanja, kao i da se utvrdi da je zadržavanje nakon prijema odluke Ustavnog suda kojom je naložena obustava izvršenja rješenja ministra pravde, takođe nezakonito, budući da je time i dalje u istražnom zatvoru, bez pravog osnova, pri tome suprotno direktnoj i obavezujućoj odluci najvišeg suda u državi, te da se naloži Upravi za izvršenje krivičnih sankcija, da hitno pušte na slobodu podnosioca ustavne žalbe, budući da više ne postoji niti jedan zakonit osnov za njegovo dalje zadržavanje.

3. Ustavni sud, saglasno odredbi člana 149 stav 1 tačka 3 Ustava Crne Gore, odlučuje o ustavnoj žalbi zbog povrede ljudskih prava i sloboda zajemčenih Ustavom nakon iscrpljivanja svih djelotvornih pravnih sredstava. Prema odredbama člana 68 st. 1 i 2 Zakona o Ustavnom sudu Crne Gore (“Službeni list CG'', broj 11/15) ustavna žalba se može podnijeti nakon iscrpljivanja djelotvornih pravnih sredstava, koja podrazumijevaju da je podnosilac ustavne žalbe u postupku iskoristio sva pravna sredstva na koja je imao pravo u skladu sa zakonom, uključujući i djelotvorna i vanredna pravna sredstva i druga posebna pravna sredstva koja mogu dovesti do izmjene pojedinačnog akta u korist podnosioca ustavne žalbe, odnosno do prestanka ili ispravljanja radnje, odnosno prekida nepostupanja državnog organa, organa državne uprave, organa lokalne samouprave, odnosno lokalne uprave, pravnog lica ili drugog subjekta koji vrši javna ovlašćenja.

4. U toku postupka pružanja ustavnosudske zaštite, povodom ispitivanja osnovanosti žalbe, u granicama istaknutog zahtjeva, Ustavni sud utvrđuje da li je podnosiocu ustavne žalbe povrijeđeno Ustavom zajamčeno pravo ili sloboda.

5. Nakon podnošenja ustavne žalbe, Ustavni sud Crne Gore, u skladu sa 33 stav 1 članom Zakona o Ustavnom sudu Crne Gore, istu je dostavio Višem sudu u Podgorici, kao i  Upravi za izvršenje krivičnih sankcija Crne Gore, kako bi nakon razmatranja dostavili odgovor ili mišljenje u skladu sa članom 34 stav 1 istog Zakona.

II ČINJENICE I OKOLNOSTI PREDMETA


6. Uvidom u spise predmeta i drugu dostavljenu dokumentaciju, Ustavni sud je utvrdio sljedeće činjenice i okolnosti od značaja za odlučivanje u ovom ustavnosudskom predmetu.
i. Sprovođenje ekstradicionog postupka i određivanja ekstradicionog pritvora  


7. Rješenjem sudije za istragu Višeg suda u Podgorici, Pom. br. 108/24, od 18. avgusta 2024. godine podnosiocu ustavne žalbe određen je ekstradicioni pritvor, za koji je određeno da može trajati do šest mjeseci i računa se od 17. avgusta 2024. godine, u 21,30 časova.  Pritvor je određen zbog postojanja međunarodne potjernice NCB Interpol Varšava – Poljska, radi vođenja krivičnog postupka zbog krivičnog djela prevara, pranje novca i krađa, iz člana 286 stav 1 KZ, u vezi člana 294 stav 1 KZ, člana 12 stav 1 KZ, člana 65 stav 1 KZ, člana 299 stav 1 KZ, u vezi člana 65 stav 1 KZ, u vezi člana 12 stav 1 KZ i potjernice NCB Seul Južna Koreja, radi vođenja krivičnog postupka zbog krivičnog djela kršenja zakona o teškom kažnjavanju određenih krivičnih djela i kršenje zakona o regulisanju sprovođenja prikupljanja sredstava poslovanja bez dozvole iz člana 3 Zakona o teškom kažnjavanju određenih privrednih krivičnih djela i člana 3 Zakona o regulisanju sprovođenja prikupljanja sredstava poslovanja bez dozvole.


7.1. Pritvor je produžen pravnosnažno rješenjem Vijeća Višeg suda u Podgorici, Kv. br. 214/25, od 17. februara 2025. godine, za još dva mjeseca, po pritvorskom osnovu iz člana 175 stav 1 tačka 1 ZKP -a i po ovom rješenju je imao trajati do 17. aprila 2025. godine.


8. Na dan 17. april 2025. godine, kada je isticao maksimalan period trajanja ekstradicionionog pritvora prethodno produžen pomenutim rješenjem, nije donijeto novo rješenje o produženju niti o ukidanju pritvora.

9. U međuvremenu Viši sud u Podgorici donio je odluku, Kv.br. 149/25 od 17. marta 2025. godine, kojom je utvrdio da su ispunjene zakonske pretpostavke za izručenje podnosioca ustavne žalbe, po molbi Republike Poljske od 22. avgusta 2024. godine, u cilju vođenja krivičnog postupka u toj državi zbog izvršenja krivičnih djela bliže određenih izrekom te odluke. U stavu II izreke utvrđeno je i da su ispunjene zakonske pretpostavke za izručenje podnosioca ustavne žalbe po molbi Republike Koreje, od 21. avgusta 2024. godine, u cilju vođenja krivičnog postupka u toj državi, a zbog osnovane sumnje da je izvršio krivična djela bliže određena izrekom ovog rješenja.

10. Apelacioni sud Crne Gore je rješenjem, Kvž. br. 271/25, od 15. aprila 2025. godine odbio žalbu podnosioca kao neosnovanu.
ii. Postupak pred Ministarstvom pravde, ljudskih i manjinskih prava 


11. Kako je pravnosnažno odlučeno o ispunjenosti uslova za ekstradiciju podnosioca pritužbe (rješenje postalo pravnosnažno dana 15. aprila 2025. godine), to su spisi predmeta proslijeđeni Ministarstvu pravde, ljudskih i manjinskih prava na dalji postupak.


12. Ministar pravde Crne Gore br. 0802-053/24-1130-K, dan prije isticanja maksimalnog trajanja ekstradicionog pritvora, donio je Odluku od 16. aprila 2025. godine, na način kako slijedi:

I


„1. Dozvoljava se izručenje Republici Poljskoj 


okrivljenog R. K. Z., od oca E. i majke W., rođen 4. marta 1973. godine u J. G., R. P., državljanin R. P. i R. K., po molbi Ministarstva pravde Republike Poljske od 22. avgusta 2024. godine, radi vođenja krivičnog postupka zbog osnovane sumnje da je počinio krivična djela iz člana 258 stav 3 Krivićnog zakonika Republike Poljske, člana  286 stav 1 Krivičnog zakonika, u vezi sa članom 294 stav 1 Ktivičnog zakonika, člana 12 stav 1 Krivičnog zakonika, člana 65 stav 1 Krivlčnog zakonika i djela iz člana 299 st. 1 i 5 Krivičnog zakonika u vezi sa članom 12 stav 1 Krivičnog zakonika Republike Poljske.


2. Izručenje se dozvoljava pod uslovima:

 
a) da se okrivljeni ne može bez saglasnosti nadležnih organa Crne Gore, goniti za druga, prije izručenja, učinjena krivična djela;


 b) da se prema njemu ne može, bez saglasnostl nadležnih organa Crne Gore, izvršiti kazna izrečena za druga, prije. izručenja, učinjena krivična djela;

 
c) da se ne može bez saglasnosti nadležrtih organa Crne Gore izručiti trećoj državi, radi krivičnog gonjenja.za krivična djela učinjena prije izručenja.    

 
3. Ukoliko u roku od 30 dana od dana dostavljanja rješenja o izručenju državi molilji, država molilja ne preuzme okrivljenog R. K. Z., ili ne podnese obrazloženi zahtjev za produženje tog roka za 15 dana, imenovani se ima odmah pustiti na slobodu.

 
4. Ovo rješenje izvršiće organ uprave nadležan za poslove policije.
II


1. Odbija se izručenje Republici Koreji


Okrivljenog R. K. Z., od oca E. i majke W., rođen 4. marta 1973. godine u J. G., R. P., državljanin R. P. i R. K., a po molbi Ministarstva pravde Republike Koreje od 21. avgusta 2024. godine, radi vođenja krivičnog postupka zbog osnovane sumnje da je izvršio krivična djela iz člana 3 stav 1 tačka 1 Zakona o teškoj kazni posebnih privrednih zločina Republike Koreje ( Act on the Aggravated Punishment of Speclfio Economic Crime) i kršenja Zakona o regulisanju aktivnosti kvazi prijema, kako je definisano u članu 6 stav 1 Zakona o regulisanju aktivnosti kvazi prijema (Act on the Regulation of Conducting FundRaising Business), i krivićnog djela iz člana 347 stav 1 KriVičnog zakonika (Criminal Act) i. Krivičnog djela iz člana 3 i elana 6 Zakona o regulisanJu aktivnosti kvaziprlJema (zabrana poslovanja prikupljanja sredstava bez dozvole)“.


13. Ministarstvo pravde je na dan isticanja ekstradicionog pritvora po pravnosnažnom rješenju Višeg suda u Podgorici, u prilogu akta, broj 0802-053-1130-K, od 17. aprila 2025. godine, dostavilo Upravi za izvršenje krivičnih sankcija rješenje Ministra pravde, br. 0802-053/24-1130-K, od 16. aprila 2025. godine, kojim se dozvoljava izručenje lica Roman Kezimerz Ziemiana Republici Poljskoj. 

U pomenutom aktu, Ministarstvo pravde Crne Gore podsjeća na obavezu iz člana 25 Zakona o međunarodnoj pravnoj pomoći u krivičnim stvarima, koja podrazumijeva da se nakon odluke ministra pravde o izručenju imenovano lice zadrži u pritvoru dok isto ne bude preuzeto od strane države molilje i to u roku od 30 dana od dana dostavljanja rješenja o izručenju državi molilji, odnosno za još 15 dana ukoliko ministar pravde taj rok produži po osnovu obrazloženog zahtjeva države molilje
.

14. Očigledno je da je podnosilac ustavne žalbe zadržan u Upravi za izvršenje krivičnih sankcija na osnovu ovog dopisa Ministarstva pravde i akta Ministra pravde. 

iii. Postupak pred Ustavnim sudom Crne Gore i radnje koje su uslijedile nakon odluke Ustavnog suda Crne Gore


15. Odlukom Ustavnog suda Crne Gore, U-III br. 318/25, od 22. aprila 2025. godine, usvojen je zahtjev za obustavu izvršenja, sa izrekom na način kako slijedi:

„OBUSTAVLJA SE izvršenje rješenja Ministra pravde Crne Gore br. 0802-053/24-1130-K, od 16. aprila 2025. godine, o dozvoli za izručenje podnosioca ustavne žalbe R. K. Z., Republici Poljskoj i rješenja Apelacionog suda Crne Gore Kvž.br. 271/25, od 15. aprila 2025. godine, do donošenja konačne odluke Ustavnog suda Crne Gore.

15.1. U obrazloženju odluke je, u suštini, navedeno: 

“Ustavni sud smatra očitim da obustava izvršenja osporenih odluka, kao i sprovođenja postupka ekstradicije u konkretnom slučaju nije suprotna javnom interesu, niti bi se tom obustavom nekome nanijela veća šteta, dok bi, sa druge strane, izvršenje navedene presude podnosiocu mogla prouzrokovati šteta koja bi se teško mogla popraviti ukoliko bi bio izručen prije nego što se o njegovim navodima uopšte izjasni Ustavni sud. Po utvrđenju Ustavnog suda, u konkretnom slučaju kumulativno su ispunjene navedene pretpostavke, pa je zahtjev za donošenje privremene mjere opravdan, jer podnosiocu prijeti neotklonjiva šteta koja je ozbiljna i vjerovatna. Određivanje privremene mjere je odlučujuće za djelotvorno ostvarivanje prava podnosioca ustavne žalbe, koja se štite Ustavom i Evropskom konvencijom za zaštitu ljudskih prava i osnovnih sloboda. Ustavni sud ističe da je riječ o privremenoj obustavi izvršenja postupka odlučivanja o dozvoli izručenja, koja traje do donošenja odluke Ustavnog suda o ustavnoj žalbi, kao i da ovo rješenje ni na koji način ne prejudicira odluku o ustavnoj žalbi, posebno što ni usvajanje zahtjeva o privremenoj obustavi nije zavisilo od izvjesnosti povoljnog ishoda postupka po podnosioca ustavne žalbe.«

iv. Postupanje nakon isteka trajanja perioda ekstradicionog pritvora i odluke Ustavnog suda o obustavi izvršenja odluke ministra pravde o izručenju

16. Dana 23. aprila 2025. godine Ministarstvo pravde Crne Gore dostavilo je Upravi za izvršenje krivičnih sankcija akt Ustavnog suda Crne Gore U-III br. 318/25, od 22. aprila 2025. godine kojim je ministarstvo obaviješteno da je Ustavni sud u predmetu U-III br. 318/25, donio rješenje kojim usvaja zahtjev za obustavu izvršenja, pa se obustavlja izvršenje rješenja Ministarstva pravde Crne Gore, broj 0802-053/24-1130-K, od 16. aprila 2025. godine o dozvoli izručenja podnosioca ustavne žalbe Republici Poljskoj do donošenja konačne odluke Ustavnog suda. Takođe, u pomenutom aktu Ustavnog suda navedeno je da će pisani otpravak rješenja biti dostavljen nakon što Redakciona komisija utvrdi konačan tekst rješenja, saglasno odredbi člana 68 Poslovnika Ustavnog suda Crne Gore. 

16.1. U vezi sa navedenim dana 25. aprila 2025. godine od strane Ministarstva pravde Uprava za izvršenje krivičnih sankcija je obaviještena da do dostavljanja zvanične odluke Ustavnog suda postupa u skladu sa članom 25 Zakona o međunarodnoj pravnoj pomoći u krivičnim stvarima. 

16.2. Dana 29. aprila 2025. godine Ministarstvo pravde je zaprimilo rješenje Ustavnog suda U- III br. 318/25, od 22. aprila 2025. godine i istog dana dostavilo Upravi za izvršenje krivičnih sankcija. 

17. Izjašnjavajući se na dopis Ustavnog suda Crne Gore, Uprava za izvršenje krivičnih sankcija, je ovom Sudu dostavila akt, U-KD br. 263/25-1, od 7. maja 2025. godine, u kojem je, između ostalog navedeno, da je, imajući u vidu da je rješenjem Ustavnog suda U-III br. 318/25, od 22. aprila 2025. godine obustavljeno izvršenje rješenja ministra pravde, broj 0802-053/24-1130-K, od 16. aprila 2025. godine, R. K. Z. otpušten je iz pritvora dana 29. aprila 2025. godine.  


III RELEVANTNE NORME

Ustav Crne Gore ("Sl. list CG", br. 01/07 i 38/13)
Član 20 stav 1


Svako ima pravo na pravni lijek protiv odluke kojom se odlučuje o njegovom pravu ili na zakonom zasnovanom interesu.

Član 28 stav 1

Jemči se dostojanstvo i sigurnost čovjeka.
Član 29


Svako ima pravo na ličnu slobodu.


Lišavanje slobode dopušteno je samo iz razloga i u postupku koji je predviđen zakonom. 

Lice lišeno slobode mora odmah biti obaviješteno na svom jeziku ili jeziku koji razumije o razlozima lišenja slobode.


Lice lišeno slobode istovremeno mora biti upoznato da nije dužno ništa da izjavi.


Na zahtjev lica lišenog slobode, organ je dužan da o lišenju slobode odmah obavijesti lice koje lišeni slobode sâm odredi.


Lice lišeno slobode ima pravo da njegovom saslušanju prisustvuje branilac koga izabere.


Nezakonito lišavanje slobode je kažnjivo.

Član 30

Lice za koje postoji osnovana sumnja da je izvršilo krivično djelo može, na osnovu odluke nadležnog suda, biti pritvoreno i zadržano u pritvoru samo ako je to neophodno radi vođenja krivičnog postupka.


Pritvorenom licu mora se uručiti obrazloženo rješenje u času pritvaranja ili najkasnije u roku od 24 časa od pritvaranja.


Protiv rješenja o pritvoru pritvoreno lice ima pravo žalbe, o kojoj sud odlučuje u roku od 48 časova.


Trajanje pritvora mora biti svedeno na najkraće moguće vrijeme.


Pritvor može trajati po odluci prvostepenog suda najduže tri mjeseca od dana pritvaranja, a odlukom višeg suda, može se produžiti za još tri mjeseca.


Zakonik o krivičnom postupku (“Sl. list CG”, br. 57/09, 49/10, 47/14, 2/15, 35/15, 58/15, 28/18, 116/20)

Član 174


(1) Pritvor se može odrediti samo u slučajevima propisanim ovim zakonikom i samo ako se ista svrha ne može ostvariti drugom mjerom, a neophodan je radi nesmetanog vođenja postupka.


(2) Dužnost je svih organa koji učestvuju u krivičnom postupku i organa koji im pružaju pravnu pomoć da postupaju sa posebnom hitnošću ako se okrivljeni nalazi u pritvoru.


(3) U toku cijelog postupka pritvor će se ukinuti čim prestanu razlozi na osnovu kojih je bio određen.

Član 175 stav 1 tačka 1


(1) Kad postoji osnovana sumnja da je određeno lice učinilo krivično djelo, pritvor protiv tog lica može se odrediti, ako:


1) se krije ili ako se ne može utvrditi njegov identitet ili ako postoje druge okolnosti koje ukazuju na opasnost od bjekstva;


Zakon o međunarodnoj pravnoj pomoći u krivičnim stvarima ("Sl. list CG" br. 004/08, od 17. januara 2008., 036/13, od 26. jula 2013., 067/19, od 11. decembra 2019.)

Član 1


Ovim zakonom uređuju se uslovi i postupak pružanja međunarodne pravne pomoći u krivičnim stvarima.

Član 10


Izručenje okrivljenih ili osuđenih traži se i vrši u skladu sa ovim zakonom, ukoliko međunarodnim ugovorom nije drukčije određeno.


Članovima 12-14 propisani su slučajevi u kojima nije dozvoljeno izručenje, a čiju ispunjenost cijeni nadležni sud prilikom utvrđivanja da li su u konkretnom slučaju ispujnnei islovi za izručenje, a tiče se vrste krivičnog djela (politička i vojna krivična djela), potom zavisno od propisane kazne zatvora ili izrečene kazne ukoliko se izručenje traži radi izdržavanja kazne, kao i ukoliko je propisana smrtna kazna za djelo zbog kojeg se traži izručenje.
Član 16 stav 3, 4, 5, 6 i 7


(3) Ako je postupak pokrenut u skladu sa članom 15 stav 1 ovog zakona, sudija za istragu će izdati nalog da se lice čije se izručenje traži pritvori, ako postoji opasnost da će to lice da izbjegne postupak izručenja ili ako postoje drugi razlozi iz Zakonika o krivičnom postupku, odnosno preduzeće druge mjere za obezbjeđenje njegovog prisustva, osim ako je iz same zamolnice i dostavljenih podataka i isprava očigledno da nema uslova za izručenje.


(4) Pritvor iz stava 3 ovog člana može trajati najduže do izvršenja odluke o izručenju, ali ne duže od šest mjeseci.


(5) Na obrazloženi zahtjev države molilje vijeće nadležnog suda može, u opravdanim slučajevima, produžiti trajanje pritvora iz stava 3 ovog člana za još dva mjeseca.


(6) Ako je lice koje se nalazi u pritvoru iz stava 3 ovog člana podnijelo zahtjev za međunarodnu zaštitu, pritvor se može, nakon isteka rokova iz st.4 i 5 ovog člana, produžiti do pravnosnažnosti odluke po zahtjevu za međunarodnu zaštitu, odnosno do izvršenja odluke o izručenju, a najduže šest mjeseci.


(7) U slučaju iz stava 6 ovog člana, vijeće iz stava 5 ovog člana, na predlog lica kome je određen pritvor ili po službenoj dužnosti, ispituje da li postoje razlozi za pritvor i donosi rješenje o produženju ili ukidanju pritvora, svaka dva mjeseca od donošenja prethodnog rješenja o produženju pitvora.

Član 17


(1) Pritvor u cilju izručenja može se, pod uslovima iz člana 15 ovog zakona, odrediti i prije prijema zamolnice države molilje, ako ona to zahtijeva ili ako postoji osnovana sumnja da je lice čije se izručenje traži učinilo krivično djelo za koje može biti izručeno državi molilji.


(2) Sudija za istragu će pustiti na slobodu lice čije se izručenje traži kad prestanu razlozi zbog kojih je pritvor određen ili ako zamolnica za izručenje ne bude podnijeta u roku koji je odredio, vodeći računa o svim okolnostima, a koji ne može biti duži od 40 dana od dana pritvaranja. Pritvor određen na osnovu stava 1 ovog člana može biti ukinut ako u roku od 18 dana od dana pritvaranja lica čije se izručenje traži ne bude podnesena zamolnica.


(3) O rokovima koje je odredio sudija za istragu Ministarstvo bez odlaganja obavještava državu molilju. Izuzetno, ako za to postoje opravdani razlozi, sudija za istragu može, na zahtjev države molilje, produžiti trajanje pritvora za još najviše 30 dana.“

Član 20


(1) Ako vijeće nadležnog suda nađe da su ispunjeni uslovi za izručenje propisani ovim zakonom, utvrdiće to rješenjem. 


(2) Protiv rješenja iz stava 1 ovog člana lice čije se izručenje traži ima pravo žalbe, u roku od tri dana od dana prijema rješenja, neposredno višem sudu. 
Član 21


Ako drugostepeni sud potvrdi rješenje iz člana 20 ovog zakona ili ako protiv rješenja prvostepenog suda ne bude uložena žalba, predmet se dostavlja ministru nadležnom za poslove pravosuđa (u daljem tekstu: ministar), radi odlučivanja o dozvoli izručenja. 

Član 22 stav 1, 3 i 4

(1) U slučaju iz člana 21 ovog zakona ministar donosi rješenje kojim izručenje dozvoljava ili ne dozvoljava. 

(3) Ministar neće dozvoliti izručenje lica koje u Crnoj Gori uživa pravo azila ili kad se može opravdano pretpostaviti da bi lice čije se izručenje traži u slučaju izručenja bilo izloženo progonu ili kažnjavanju zbog svoje rase, vjere, državljanstva, pripadnosti određenoj društvenoj grupi ili zbog svojih političkih uvjerenja ili bi njegov položaj bio otežan zbog nekog od tih razloga. 

(4) Ministar neće dozvoliti izručenje ako u krivičnom postupku koji je prethodio izručenju licu čije se izručenje traži nije bilo omogućeno da ima branioca.
Član 24

(1) O rješenju kojim je odlučeno po zamolnici za izručenje obavijestiće se država molilja diplomatskim putem. 

(2) Rješenje kojim se dozvoljava izručenje dostaviće se organu uprave nadležnom za poslove policije koji lice čije je izručenje dozvoljeno sprovodi do graničnog prelaza, gdje će se na ugovorenom mjestu predati organima države molilje. 
Član 25

(1) Država molilja će preuzeti lice čije je izručenje dozvoljeno u roku od 30 dana od dana dostavljanja rješenja o izručenju. 

(2) Ministar može produžiti rok iz stava 1 ovog člana za još 15 dana, na obrazloženi zahtjev države molilje. 
(3) Ukoliko se po isteku roka iz st. 1 i 2 ovog člana ne izvrši preuzimanje lice čije je izručenje dozvoljeno će biti odmah pušteno na slobodu, a ministar može da odbije ponovni zahtjev za izručenje zbog istog krivičnog djela.

Član 54

Ako nije drukčije određeno ovim zakonom, na postupak pružanja međunarodne pravne pomoći shodno se primjenjuju odredbe Zakonika o krivičnom postupku.


Zakon o međunarodnoj pravnoj pomoći u krivičnim stvarima ("Sl. list CG" br. 160/25, od 30. dercembra 2025. godine, stupio na snagu 7. januara 2026. godine)
Određivanje pritvora u cilju izrucenja

Član 20


(1) Sudija za istragu će donijeti rješenje o određivanju pritvora u cilju izručenja ako postoji opasnost da će to lice da izbjegne postupak izručenja ili ako postoje drugi razlozi iz Zakonika o krivičnom postupku, odnosno preduzeće druge mjere za obezbjeđenje njegovog prisustva, osim ako je iz raspoloživih podataka lii dokumentacije očigledno da nijesu ispunjeni uslovi za izručenje.


(2) Pritvor u cilju izručenja može se odrediti i prije prijema zahtjeva za izručenje od strane države molilje, ako ona to zahtijeva ili ako postoji osnovana sumnja da je lice čije se izručenje traži učinilo krivično djelo za koje može biti izručeno državi molilji.


(3) Lice cije se izručenje traži će biti pušteno na slobodu ako zahtjev za izručenje ne bude podnijet u roku od 18 dana od dana pritvaranja, odnosno 40 dana od dana pritvaranja ako država molilja zatraži produženje roka za dostavljanje zahtjeva.


(4) Izuzetno, ako za to postoje opravdani razlozi, sudija za istragu može, na zahtjev države molilje, produžiti trajanje pritvora za još najviše 30 dana.

(5) O određivanju pritvora i rokovima koje je odredio sudija za istragu u skladu sa st. 3 i 4 ovog člana Ministarstvo bez odlaganja, obavještava državu molilju.

(6) Pritvor u cilju izručenja ostaje na snazi tokom cijelog postupka izručenja do isteka roka za izvršenje rješenja iz člana 24 stav 1 ovog zakona, odnosno predaje državi moliiji lica čije je izručenje dozvoljeno.

(7) U toku trajanja postupka izručenja sud ispituje postojanje razloga za određivanje pritvora.
Član 25

(1) Država molilja će preuzeti lice čije je izručenje dozvoljeno u roku od 30 dana od dana dostavljanja rješenja o izručenju. 

(2) Ministar može produžiti rok iz stava 1 ovog člana za još 15 dana, na obrazloženi zahtjev države molilje. 
(3) Ukoliko se po isteku roka iz st. 1 i 2 ovog člana ne izvrši preuzimanje lice čije je izručenje dozvoljeno će biti odmah pušteno na slobodu, a ministar može da odbije ponovni zahtjev za izručenje zbog istog krivičnog djela.

Evropska konvencija za zaštitu ljudskih prava i osnovnih sloboda

Član 5 stav 1 tačka f i stav 4

1. Svako ima pravo na slobodu i sigurnost ličnosti. Niko ne smije biti lišen slobode izuzev u niže navedenim slučajevima i u skladu sa zakonom propisanim postupkom: 

f. zakonitog hapšenja ili lišenja slobode osobe u cilju sprječavanja ilegalnog ulaska u zemlju ili osobe protiv koje je u toku postupak deportacije ili ekstradicije.

4. Svako kome je uskraćena sloboda hapšenjem ili lišavanjem slobode ima pravo uložiti žalbu sudu kako bi sud, u kratkom roku, razmotrio zakonitost lišavanja slobode i ukoliko ono nije bilo zakonito naložio oslobađanje.
Evropska konvencija o ekstradiciji
Član 16

1. U hitnim slučajevima, nadležni organi Strane molilje mogu da zatraže privremeno pritvaranje traženog lica; nadležni organi zamoljene strane odlučivaće o ovom zahtevu u skladu sa zakonom ove strane.

 2. U molbi za privremeno pritvaranje naznačiće se postojanje jednog od dokumenata predviđenih u stavu 2 tačka (a) člana 12 i upoznaće o nameri da se pošalje zahtev za izdavanje. U njoj će se navesti krivično delo za koje se traži izdavanje, vreme i mesto izvršenja kao i, u meri u kojoj je to moguće, opis traženog lica. 

3. Molba za privremeno pritvaranje biće poslata nadležnim organima zamoljene strane diplomatskim putem ili direktno poštom ili telegramom preko Međunarodne organizacije kriminalističke policije (Interpol), ili na drugi način koji ostavlja pismeni trag ili je prihvatljiv za zamoljenu stranu. Strana molilja odmah će biti obaveštena o odluci koja je doneta povodom njenog zahteva. 

4. Privremeni pritvor se može ukinuti ako zahtev za izdavanje i dokumenti navedeni u članu 12 ne budu dostavljeni zamoljenoj strani u roku od 18 dana od pritvaranja. Rok ne može, ni u kom slučaju, da pređe 40 dana od pritvaranja. Međutim, privremeno puštanje na slobodu uvek je moguće ako je zamoljena strana preduzela sve mere koje smatra nužnim za sprečavanje bekstva traženog lica.

 5. Puštanje na slobodu neće ometati novo pritvaranje i izdavanje ako zahtev za izdavanje bude dostavljen kasnije.

IV OCJENA USTAVNOG SUDA

18. Povredu ustavnih prava za koja smatra da su mu povrijeđena podnosilac ustavne žalbe, u suštini, obrazlaže navodima da je u konkretnom slučaju, neosnovano zadržan u ekstradicionom pritvoru na osnovu rješenja Ministarstva pravde Crne Gore, iako je, prema odredbama člana 30 Ustava Crne Gore i člana 5 stav 1 i stav 4 Evropske konvencije, pritvor moguće odrediti ili produžiti isključivo odlukom suda.

Pravo na slobodu i sigurnost

a) Opšti principi za primjenu član 5 stav 1 tačka (f) Konvencije

19. U prvoj rečenici stava 1 tačka (f) člana 5 Konvencije, da svako ima pravo na slobodu i sigurnost i da niko ne smije biti lišen slobode izuzev u slučaju zakonitog hapšenja ili lišenja slobode osobe protiv koje je u toku postupak ekstradicije, propisana je ne samo pozitivna obaveza države i njenih organa da preduzima odgovarajuće korake kako bi svima u svojoj nadležnosti obezbijedila zaštitu od nezakonitog miješanja u ta prava, već i negativna obaveza da se uzdržava od aktivnog kršenja ovog prava.
 

20. Sloboda ličnosti ubraja se u jedno od značajnijih ljudskih prava, a član 5 Konvencije daje zaštitu da niko ne smije biti proizvoljno lišen slobode. Osnovni cilj ovog člana jeste da spriječi proizvoljno ili neopravdano lišenje slobode.
 Pravila zakonitosti lišenja slobode bliže određena stavom 1 člana 5 Konvencije, primjenjuju se na sve slučajeve lišenja slobode i moraju se poštovati i u slučajevima dopuštenog lišenja slobode, kao što je ono iz tačke (f) ovog člana Konvencije. 

21. Da bi se zadovoljio zahtjev vezan za zakonitost, lišenje slobode mora biti „u skladu sa zakonom propisanim postupkom“, što znači da lišenje slobode mora biti u skladu sa materijalnim i procesnim pravilima nacionalnog zakonodavstva
, ili tamo gdje je primjereno, u skladu sa pravilima međunarodnog prava.


22. Opšta načela koja se u Konvenciji podrazumijevaju, a na koja se Sud poziva u sudskoj praksi vezanoj za član 5 stav 1 Konvencije (samim tim i tačku f), obuhvata načelo vladavine prava, a u vezi sa njim, načelo pravne izvjesnosti, načelo zaštite od proizvoljnosti i načelo srazmjernosti. 

23. Kada je u pitanju lišenje slobode, naročito je važno da bude zadovoljeno opšte načelo pravne izvjesnosti. Stoga je od presudnog značaja da su uslovi za lišenje slobode jasno utvrđeni u domaćem zakonodavstvu i da je samo zakonodavstvo predvidivo sa stanovišta primjene, kako bi se ispunio standard „zakonitosti“ koji postavlja Konvencija, jer je to standard koji iziskuje da cijelo zakonodavstvo bude dovoljno precizno kako bi omogućilo licu – po potrebi i uz odgovarajuće savjete  - da predvidi, u mjeri u kojoj je to razumno u datim okolnostima, posljedice koje određena radnja može podrazumijevati.


24. Svako lišenje slobode treba da bude u skladu sa ciljem zaštite pojedinca od proizvoljnosti.
 Pojam proizvoljnosti može se razlikovati u određenoj mjeri od zavisnosti od vrste lišenja slobode u pitanju. Sud je ukazao na to da do proizvoljnosti može doći: - ako postoji element loše volje, ili obmane od strane vlasti; - ako odluka o pritvoru i izvršenje te odluke ne odgovaraju ciljevima ograničenja dozvoljenih relevatnom tačkom člana 5 stav 1; - ako ne postoji veza između navedenog osnova za dozvoljeno lišenje slobode i mjesta i uslova lišenja slobode; i  ako ne postoji odnos srazmjernosti između navedenog osnova za lišenje slobode i lišenje slobode o kojem je riječ.


b) Opšti principi za primjenu člana 5 stav 4 Konvencije

25. Nadalje, u slučaju ekstradicije odbjeglog počinioca krivičnog djela, postoje brojni predmeti koji se posebno odnose na djelotvornosti sudskog preispitivanja zadržavanja (lišenja slobode) do izručenja i pretpostavki sadržanih u članu 5 stav 4 Konvencije.
 

26. U kontekstu člana 5 stav 4 Konvencije, ESLJP je jasno stavio do znanja da zahtjev iz ove odredbe da "svako ko je lišen slobode... ima pravo da pokrene postupak po kojem će zakonitost njegovog pritvora brzo preispitati sud", ne nameće jednoobrazni, nedvosmisleni standard koji će se primjenjivati bez obzira na kontekst, činjenice i okolnosti (Louled Massoud, citiran naprijed, st. 40). U tom pravcu i iz tog razloga, ESLJP je utvrdio određene smjernice šta se smatra “efikasnim pravnim lijekom”.

Prvo, pravni lijek mora biti dostupan tokom pritvora osobe kako bi se toj osobi omogućilo brzo preispitivanje zakonitosti tako određenog pritvora. 


Drugo, takvo preispitivanje mora imati sudski karakter i da obezbijedi garancije koje su adekvatne vrsti lišenja slobode o kojem je riječ.


Treće, preispitivanje mora biti takvog karaktera da vodi, tamo gdje je to moguće, puštanju na slobodu. 


Konačno, odlučivanje mora biti dovoljno izvjesno, ne samo u teoriji već i u praksi, jer u protivnom nedostajaće joj pristupačnost i efikasnost koji se zahtijevaju za ovu odredbu.


27. Činjenica da ESLJP nije utvrdio povredu člana 5 stav 1 Konvencije, ne znači da je oslobođen obaveze da ispituje poštovanje stava 4 člana 5 Konvencije, što znači da Sud može da ne utvrdi povredu člana 5 stav 1 Konvencije, ali da nađe povredu stava 4 člana 2 Konvencije.
 U tom pravcu, «Sud» kojem lice lišeno slobode ima pristupa u svrhu stava 4 člana 5 Konvencije, ne mora biti klasični sud koji predstavlja sastavni dio pravosudnog sistema zemlje.
 On mora predstavljati ne nužno sud, ali «organ sudskog karaktera» koje pruža određene procesne garancije. Osim toga, «Sud» mora biti ovlašćen da naloži puštanje lica na slobodu ako utvrdi da je njegovo lišenje slobode nezakonito; nije dovoljno da ima samo ovlašćenje da to preporuči.


(iii) Primjena opštih principa na konkretan predmet

28. Oblast međunarodne pravne pomoći u krivičnim stvarima izdvojena je iz Zakonika o krivičnom postupku (u daljem tekstu: ZKP) i uređena je u skladu sa praksom zemalja Evropske Unije donošenjem Zakona o međunarodnoj pravnoj pomoći u krivičnim stvarima (ZMPP) kao lex specialis, s ciljem osiguranja jednakog postupanja za sve organe u Crnoj Gori u skladu sa međunarodnim konvencijama i ugovorima kojima je Crna Gora pristupila. Ovim Zakonom je određeno da se izručenje okrivljenih ili osuđenih traži i vrši u skladu sa ovim zakonom, ukoliko međunarodnim ugovorom nije drukčije određeno (član 10), te ako nije drukčije određeno ovim zakonom, na postupak pružanja međunarodne pravne pomoći shodno se primjenjuju odredbe Zakonika o krivičnom postupku (član 54).


29. U tom pravcu, Zakonom o međunarodnoj pravnoj pomoći u krivičnim stvarima koji je bio na snazi u postupku trajanja ekstradicionog postupka koji se vodio protiv podnosioca ustavne žalbe, a posebno u trenutku donošenja odluke ministra pravde o dozvoli izručenja, bili su određeni striktni zakonski rokovi u pogledu trajanja ekstradicionog pritvora. Tako, članom 16 tada važećeg ZMPP propisane su situacije u kojima se određuje ekstradicioni pritvor i koliko može trajati i to, staviovima 4 i 5, uz navođenje da, ukoliko je u toku ekstradicionog postupka određen pritvor, isti može trajati najduže do izvršenja odluke o izručenju ali ne duže od 6 mjeseci i može se produžiti na obrazloženi zahtjev države molilje, još najduže dva mjeseca (6+2). Za napomenuti je da je član 16 Konvencije o ekstradiciji inkorporiran u ZMPP.

30. Praksa ESLJP je jasna da, ukoliko postoje fiksni rokovi, nepoštovanje istih može biti relevantno za pitanje „zakonitosti“, jer je malo verovatno da će se pritvor koji prelazi period dozvoljen domaćim zakonom smatrati „u skladu sa zakonom“.

31. U tom pravcu, ocjena je Ustavnog suda, da Uprava za izvršenje krivičnih sankcija nije postupila u skladu sa zakonom kada je na osnovu rješenja Ministra pravde Crne Gore, a nakon isteka maksimalnog trajanja pritvora čije trajanje je određeno rješenjem Višeg suda u Podgorici, o produženju pritvora Kv. br. 214/25, od 17. februara 2025. godine u kojem je jasno navedeno do kada pritvor ima najduže trajati, podnosioca dalje zadržala u pritvoru, bez sudske odluke. Razlozi navedeni u stavu I tačka 3 izreke rješenja ministra pravde Crne Gore, a kojim je navedeno da “ukoliko u roku od 30 dana od dana dostavljanja rješenja o izručenju državi molilji, država molilja ne preuzme okrivljenog R. K. Z., ili ne podnese obrazloženi zahtjev za produženje tog roka za 15 dana, imenovani se ima odmah pustiti na slobodu“, ne predstavljaju zakoniti osnov produženja pritvora podnosiocu ustavne žalbe. 

32. Naime, iako je ministar pravde prilikom dostavljanja odluke o izručenju, uputio i podsjetio Upravu za izvršenje krivičnih sankcija na član 25 ZMPP, taj član nije mogao poslužiti kao osnov za dalje zadržavanje podnosioca ustavne žalbe nakon isteka maksimalnog trajanja pritvora i kao osnov za lišenje slobode.

33. Zakon o međunarodnoj pravnoj pomoći u krivičnim stvarima koji je važio u vrijeme donošenja odluka i postupanja u odnosu na podnosioca ustavne žalbe, predvidio je fiksni rok u kojem se može u cilju vođenja ekstradicionog postupka lice lišiti slobode i ukoliko se to lice u periodu koji je sam zakonodavac predvidio kao dovoljan da se obezbijede uslovi za njegovo izručenje, ne izruči, to lice se pušta na slobodu. 

34. Postupak sprovođenja izručenja se nastavlja, ali isti ne može po autimatizmu biti lišen slobode, odnosno njegovo lišenje biti nastavljeno posebno ne bez odluke nadležnog suda (osim izuzetka ako podnese u međuvremenu zahtjev za azil, što u konkretnom nije slučaj). Dakle, nastavak lišenja slobode nakon isteka maksimalnog roka trajanja ekstradicionog pritvora, uzimajući kao osnov član 25 Zakona o međunarodnoj pravnoj pomoći u krivičnim stvarima, ne ispunjava standard „zakonitosti“ u smislu zahtjeva Konvencije.

35. Posebno što se izvršenje odluke o izručenju ne smatra posebnim izolovanim postupkom, budući da je izručenje, tj. čin sprovođenja lica državi molilji sastavni dio izvršenja odluke o izručenju i rokovi u kojima se isti ima predati državi molilji, uračunavaju se u period maksimalnog trajanja pritvora.


36. Uostalom, takvo eksplicitno određenje sadrži upravo član 16 stav 4 Zakona o međunarodnoj pravnoj pomoći koji se primjenjuje na konkretnu situaciju, koji navodi da “Pritvor iz stava 3 ovog člana može trajati najduže do izvršenja odluke o izručenju, ali ne duže od šest mjeseci”.


37. Osim toga, Ustavni sud primjećuje da je, u međuvremenu, navedeni član zakona promijenjen na način što su prema sada važećem Zakonu o međunarodnoj pravnoj pomoći, ukinuti fiksni rokovi, ali i uopšte rokovi trajanja ekstradicionog pritvora i to na način da “pritvor u cilju izručenja ostaje na snazi tokom cijelog postupka izručenja do isteka roka za izvršenje rješenja iz člana 24 stav 1 ovog zakona, odnosno predaje državi moliiji lica čije je izručenje dozvoljeno” (član 20 Zakona).

38. Ustavni sud, stoga, zaključuje da o utvrđenju da se podnosilac nezakonito nalazio u pritvoru bez odluke suda, u periodu od 17. aprila do 29. aprila 2025. godine, govori i činjenica da, osim što odluka ministra pravde nije predstavljala osnov za lišenje slobode, jer su protekli maksimalni rokovi njegovog trajanja, a sam ministar ne predstavlja sud u smislu da nije mu data mogućnost da odredi produženje pritvora, isti je nakon što je nezakonito zadržan, potom proizvoljno i iznova bez odluke suda pušten na slobodu. 

39. Naime, odlukom Ustavnog suda koja je proizvoljno protumačena od strane Ministra pravde i Uprave za izvršenje krivičnih sankcija kao osnov za puštanje na slobodu, nije ukinuto lišenje slobode niti obustavljeno izvršenje mjere lišenja slobode ili naloženo da se isti pusti na slobodu, već je samo obustavljena odluka ministra o izručenju do donošenja odluke od strane Ustavnog suda po ustavnoj žalbi.

40. Rezimirano, budući da je tada važeći ZMPP jasno propisivao koliko najduže ekstradicioni pritvor može trajati, teret neispunjenja obaveze države da se lice koje se nalazi u ekstradicionom pritvoru izruči do isteka maksimalnog trajanja postupka ne može se staviti tom licu. Tačnije, postupanje nadležnih državnih organa u situaciji kada je rješenje o izručenju ministar pravde donio uoči isteka poslednjeg dana roka maksimalnog trajanja ekstradicionog pritvora, a nadležni sudovi o ispunjenosti uslova za izručenje pravosnažno odlučili dva dana uoči isteka maksimalnog trajanja pritvora, da bi potom isti bez odluke suda na osnovu odluke minstra pravde o dozvoli izručenja nastavio da bude lišen slobode na osnovu člana 25 Zakona, nije u skladu sa tim zakonom i samim tim ne ispunjava standard zakonitosti.

41. Postupanjem na ovakav način, podnosilac ustavne žalbe u odnosu na kojeg je vođen ekstradicioni postupak i koji se nalazio u ekstradicionom pritvoru, nije mogao da se osloni na predvidivu zakonsku normu, kako datu po samom slovu zakona, tako i u primjeni u praksi. Iz tog razloga važno je napomenuti da svi relevantni državni organi koji u nekom trenuktu odlučuju o pravima ovih lica, djeluju zajednički, koordinisano, kao i međuinstitucionalno, sarađuju i svaki slučaj posmatraju imajući u vidu njegove specifične okolnosti, bez obzira da trenutnu opterećenost predmetima. 


42. Ustavni sud stoga zaključuje da se podnosilac ustavne žalbe nezakonito nalazio u pritvoru u periodu od 17. aprila 2025. godine do 29. aprila 2025. godine, jer isti je nastavio da bude lišen slobode nakon isteka maksimalnog trajanja pritvora određenog rješenjem o produženju pritvora Višeg suda u Podgorici, Kv. br. 214/25, od 17. februara 2025. godine bez zakonitog osnova i odluke u pogledu daljeg trajanja pritvora.


43. Osim toga, u kontekstu člana 5 stav 4 Konvencije, ESLJP je jasno stavio do znanja da zahtjev iz ove odredbe da "svako ko je lišen slobode... ima pravo da pokrene postupak po kojem će zakonitost njegovog pritvora brzo preispitati sud", znači da pravni lijek mora biti dostupan tokom pritvora osobe kako bi se toj osobi omogućilo brzo preispitivanje zakonitosti tako određenog pritvora, da takvo preispitivanje mora imati sudski karakter i da obezbijedi garancije koje su adekvatne vrsti lišenja slobode o kojem je riječ, da preispitivanje mora biti takvog karaktera da vodi, tamo gdje je to moguće, puštanju na slobodu, kao i da odlučivanje mora biti dovoljno izvjesno, ne samo u teoriji već i u praksi, jer u protivnom nedostajaće joj pristupačnost i efikasnost koji se zahtijevaju za ovu odredbu.



44. Budući da je podnosilac zadržan bez odluke o pritvoru, tj. produženju i bez mogućnosti da na takvu odluku uloži pravni lijek, koje preispitivanje bi moralo imati sudski karakter i eventualno omogućiti puštanje na slobodu, Ustavni sud je utvrdio, imajući u vidu sveukupnost predmetnog slučaja, da je pritvor podnosioca u vremenskom periodu od 17. aprila 2025. godine do 29. aprila 2025. godine, kada je isti pušten iz pritvora, bio nezakonit i da je samim tim došlo do povrede prava na ličnu slobodu i sigurnost, iz odredaba člana 30 st. 1 i 4 Ustava i člana 5 st. 3 i 4 Evropske konvencije, na štetu podnosioca ustavne žalbe. 
U-III br. 333/25 





 Predsjednica Vijeća,
27. januar 2026. godine 




 Momirka Tešić,s.r.
P o d g o r i c a

� Navedeno rješenje potvrđeno je rješenjem Apelacionog suda 15. aprila 2025. godine


� El Masri protiv Bivše Jugoslovenske Republike Jugoslavije, VV, st. 239


� McKay protiv Ujedinjenog Kraljevstva (VV) st. 30


� Del Rio Prada protiv Španije (VV), st.125


� vidjeti između ostalog, nedavne presude u predmetima Del Rio Prada protiv Španije, VV, st.125


� Witold protiv Poljske, st. 78


� Saadi protiv UK, VV, st. 68-74


� Vidjeti predmete Soldatenko protiv Ukrajine, br.2440/07 od 23. januara 2009. godine, Nasrulloyev protiv Rusije, br. 656/06, presuda od 11. oktobra 2007. godine.


� vidjeti Louled Massoud, citiran naprijed, st. 40 i A. i Drugi protiv Ujedinjenog Kraljevstva [Vv], br. 3455/05, st. 203, ECHR 2009�...). 


� vidjeti Muminov, citiran naprijed, st. 113, i Ismoilov, citiran naprijed, st. 145, od 24. aprila 2008. godine.


� Douiyeb protiv Holandije, VV, st. 57, Kolompar protiv Belgije, st.45.


� Weeks protiv Ujedinjenog Kraljevstva, st. 61.


� Benjamin i Wilson protiv Ujedinjenog Kraljevstva, st. 33-34.

